Kurt Vonnegut

**Kurt Vonnegut** (11 novembre 1922 - 11 april 2007) ia es un scrivor american. En un carera cual ia estende tra 50 anios, el ia publica 14 novelas, tre colies de naretas, sinco presentas teatral, e sinco libros de fato. El es la plu famosa per sua novela bonvendeda ma de satira oscur *Slaughterhouse-Five* ("mataderia sinco", 1969).

Naseda e elevada en Indianapolis, Indiana, Vonnegut ia vade a la Universia de Cornell, ma ia abandona en janero 1943 per enscrive en la Armada de la SUA. Como parte de sua instrui, el ia studia injenia a la Carnegie Institui de Tecnolojia e la Universia de Tennessee. El ia es asinia a Europa per combate en Gera Mundual 2 ma ia es caturada par la deutxes en la Batalia de la Bulge. El ia es prisonida en Dresden e ia survive la bombarda par la Alias par trova refuja en un caxa de carne de la mataderia do el ia es prisonida. Pos la gera, Vonnegut ia sposi Jane Marie Cox, con ci el ia ave tre enfantes. Plu tarda, el ia adota la tre fios de sua sore, pos ce el ia mori de canser e sua sposo ia es matada en un asidente de un tren.

Vonnegut ia publica sua novela prima, *Player Piano* ("piano automata", 1952). La novela ia es bon reseniada ma no ia susede comersial. En la 20 anios cual seguende, Vonnegut ia publica alga novelas cual es no plu ca cuasi susedosa, como *Cat's Cradle* ("cuna de gato", 1963) e *God Bless You, Mr. Rosewater* ("dio bondise tu, sr Rosewater). La novela cual ia garantia sua susede ia es sua novela ses, *Slaughterhouse-Five*. La senti antigera ia resona con sua lejores durante la Gera de Vietnam e sua resenias ia es jeneral positiva. Pos sua publica, *Slaughterhouse-Five* ia ariva a la culmina de lista de novelas la plu bonvendeda en la New York Times. El ia es invitada per dona parlas, lesones, e presentas a comensas de universias tra la nasion, e ia reseta multe premios e onoras.

Plu tarda en sua carera, Vonnegut ia publica alga esajos autobiografial e colies de naretas, incluinte *Fate Worse Than Death* ("destinas plu mal ca mori", 1991) e *A Man Without a Country* ("un om sin un pais", 2005). Pos sua mori, el ia es adorada como un comentor morbosa comica sur la sosia en cual el vive, e como un de la scrivores moderna la plu importante. Mark Vonnegut, sua fio, ia publica un colie de la composas nonpublicada de sua padre, *Armageddon in Retrospect* ("apocalise en retrospeta") En 2017, On ia publica un colie de naretas, incluinte sinco naretas no publicada, colieda e introduida par amis de Vonnegut e eruditas Jerome Klinkowitz e San Wakefield. Multe obras erudita ia esamina la scrives e umor de Vonnegut.

An ce el ia resta un scrivor produosa en la desenio de 1980, Vonnegut ia luta con depresa e ia atenta suiside en 1984. El ia mori 11 april 2007 en Manhattan, la resulta de dana a sua serebro, alga semanas a ante, de un cade de sua casa en New York. El ia ave 84 anios.

Vonnegut ia nomi George Orwell como sua scrivor favoreda, e ia confesa ce el ia atenta imita el. "Me gusta sua conserna per la povres, me gusta sua sosialisme, me gusta sua simplia" Vonnegut ia dise. El ia dise ance ce *Nineteen Eighty-Four* ("1984") par Orwell, e *Brave New World* ("mundo nova corajosa") par Aldous Huxley, ia influe sua novela prima, *Player Piano*. El ia comenta ance ce la naras de Robert Louis Stevenson ia inspira sua modo de composa. La autor teatral e sosialiste George Bernhard Shaw ia es un eroe e influe grande per Vonnegut. E el ia dise ce sua madre, Edith, ia ave la influe la plu grande sur el.

Temprana en sua carera, Vonnegut ia deside ce el ta usa la stilo de Henry David Thoreau, ci ia scrive con la perspetiva de un enfante, cual ta permete ce sua obras ta es plu comprendable. Otra influes inclui *The War of the Worlds* ("la gera de la mundos") par H. G. Wells, la satiriste Jonathan Swift, la jornaliste H. L. Mencken, e la sosialiste Eugene V. Debs.

Vonnegut ia es un Ateisme}ateiste e un umaniste, e ia servi como un presidente onoral de la Asosia Umaniste American. Ma el no ia despeta los ci ta nesesa la comforta furnida par relijio. Vonnegut ia iniora la ideolojias political comun, preferente sosialisme, cual el ia crede pote furni un sustitui valuable per la Darwinisme sosial e spirito de "survive de la forte" en sosia american. El ia crede ce sosialisme ta es bon per la person comun.